**European Maritime Awareness in the Strait of Hormuz** (**EMASOH**) er en europeisk-ledet maritim tilstedeværelse i Hormuzstredet. 

Dette er et multinasjonalt militært initiativ støttet av ni europeiske land: Belgia, Danmark, Frankrike, Tyskland, Hellas, Italia, Nederland, Portugal og Norge. Innenfor EMASoHs operasjonsområde ble det i 2020 innledet en ny operasjon med kallenavnet AGENOR, for å øke den maritime sikkerheten i regionen. AGENORs operative hovedkvarter har siden 2020 ligget ved den franske marinebasen («Base navale française») i De forente arabiske emirater.

Bakgrunn
--------

### Geografi

Hormuzstredet er et strategisk knutepunkt som forbinder Den persiske gulfen med Det indiske hav. Nord for stredet ligger Iran, og sør for stredet ligger De forente arabiske emirater og Musandam, som er en eksklave av Oman. I det smale stredet er det flere øyer: Hormuz, Kish, Qishm, Abu Musa og de store og små Tunbene. Disse øyene har en viktig strategisk posisjon. Stredet er omtrent 54 kilometer bred på sitt smaleste punkt, der skipstrafikken er delt inn i to ruter, hver på tre kilometer. Den vestgående ruten som går inn i Gulfen passerer gjennom Irans territorialfarvann, og den østgående ruten som går ut av Gulfen passerer Omans territorialfarvann. For å forhindre kollisjoner er det en buffer på tre kilometer mellom øst og vestgående rute. Stredet er dypt nok for de største oljetankerne.

### Økonomisk betydning

Hormuzstredet er viktig for petroleumstransporten. I 2011 fraktet oljetankere 17 millioner fat olje per dag gjennom sundet. I 2010 passerte 15 til 16 millioner oljefat gjennom stredet. Dette tilsvarer om lag 35 % av all petroleum som transporteres med tankskip, og 20 % av all råolje som omsettes over hele verden. Oljen kommer fra Iran, Irak, Kuwait og Saudi-Arabia. I 2018 ble det sendt 20,7 millioner fat gjennom sundet. Dersom Hormuzstredet ble stengt ville det få store konsekvenser for oljeleveransene over hele verden.

### Kontekst

I juni 2019 ble to oljetankere – «Kokuka Courageous» og «Front Altair» – angrepet nær stredet, og det ene tankskipet tok fyr. De til sammen 44 besetningsmedlemmene på «Kokuka Courageous» og «Front Altair» ble reddet av et iransk skip. Tidligere samme år ble også fire andre tankskip angrepet utenfor kysten av De forente arabiske emirater. Den eksakte årsaken til hendelsene er fortsatt uklar. Boskalis, et nederlandsk ledende globalt mudringsselskap og leverandør av marine tjenester, fikk oppdraget med å berge de to skadede tankskipene. I juli 2019 ble «Stena Impero», et britisk oljetanker, beslaglagt[*av hvem?*] i Hormuzstredet og et annet skip ble arrestert og senere utgitt[*klargjør*]. I 2020 og 2021 ble flere andre tankskip enten fanget eller angrepet i Hormuzstredet.

Økende usikkerhet og ustabilitet har vært observert i hele Gulf-regionen og spesielt i Hormuzstredet i 2019, med flere maritime og ikke-maritime hendelser som følge av økende regionale spenninger. På grunn av den flyktige situasjonen i Gulf-regionen og Hormuzstredet og for å de-eskalere spenningene, etablerte regjeringene i Belgia, Danmark, Frankrike, Tyskland, Hellas, Italia, Nederland og Portugal maritime oppdraget EMASoH 20. januar 2020. Siden september 2021 deltar Norge i EMASoH som den niende europeiske staten.

I samsvar med FNs havrettskonvensjon (UNCLOS) bidrar oppdraget til trygge transitter gjennom Hormuzstredet basert på prinsippet om navigasjonsfrihet.

Oppdraget
---------

EMASoH er et politisk og diplomatisk initiativ bygget for å konkret gi forbedrede overvåkningsevner i Gulf-regionen, Hormuzstredet og Omanbukta, for å opprettholde maritim situasjonsforståelse og berolige den maritime handelsnæringen samt å sikre navigasjonsfriheten. EMASoH består av et diplomatisk og militært spor, kalt Operasjon AGENOR. Operasjon AGENOR er et militært oppdrag som bruker overflate- og luftressurser levert av de deltakende statene i EMASoH. Operasjonen legger vekt på felles enighet med en nøytral holdning, og har til hensikt å redusere spenninger og bidra til et trygt navigasjonsmiljø for den maritime handelsnæringen.

For tiden gir syv europeiske stater militær støtte til Operasjon AGENOR med personell og utstyr, mens Tyskland og Portugal gir politisk støtte til det diplomatiske sporet til EMASoH.

### AGENOR – EMASoHs militære spor

AGENORs militære hovedkvarter («Force Headquarters», forkortet FHQ) ligger i De forente arabiske emirater, og de militære ressursene kan bli utplassert flytende når det er nødvendig. Partnerskapet med De forente arabiske emirater gjør det mulig for EMASoH å være i forkant og nøyaktig overvåke den generelle sikkerhetssituasjonen i regionen. På operasjonsnivå ledes Operasjon AGENOR av en fransk operasjonskommandør gjennom det franske operative hovedkvarteret i regionen (OHQ). Nåværende[*når?*] operasjonskommandør er den franske kontreadmiral Emmanuel Slaars. På taktisk nivå er det en Task Force kalt CTF 474, for tiden[*når?*] ledet av en italiensk styrkekommandør, kontreadmiral Stefano Costantino.

Operasjon AGENOR benytter seg normalt av marinens overflateressurser (vanligvis to fregatter) og luftressurser som «Maritime Patrol Aircrafts». Disse enhetene opererer enten under direkte eller tilhørende støtte[*klargjør*]. I sistnevnte tilfelle vil enhetene også ha andre primære oppgaver i området. Militære enheter gir maritim situasjonsforståelse og utfører sine oppgaver ved direkte samtaler med skipene samt accompaniments/ledsagelse gjennom Hormuzstredet. Handelsnæringen kan på frivillig basis rapportere sin skipsfart i området til EMASoH for å etablere ytterligere monitorering av sine skip.

Force Commanders| Dato | Kommandør | Land |
| --- | --- | --- |
| 20. januar 2020–20. mai 2020 | Kontreadmiral Eric Janicot | Frankrike |
| 20. mai 2020–1. september 2020 | Kommandørkaptein Ludivic Poitou | Frankrike |
| 1. september 2020–13. januar 2020 | Kommandørkaptein Christophe Cluzel | Frankrike |
| 13. januar 2021–17. april 2021 | Kommandør Carsten Fjord-Larsen | Danmark |
| 17. april 2021–15. juli 2021 | Kommandør Anders Friis | Danmark |
| 15. juli 2021–9. januar 2022 | Kommandørkaptein Bruno de Véricourt | Frankrike |
| 9. januar 2022–1. mars 2022 | Kommandørkaptein Nicolas du Chéné | Frankrike |
| 1. mars 2022–6. juli 2022 | Kontreadmiral Tanguy Botman | Belgia |
| 6. juli 2022– 27. januar 2023 | Kontreadmiral Stefano Costantino | Italia |
| 27. januar 2023 - 7. desember 2023 | Kontreadmiral Renaud Flamant | Belgia |
| 7. desember 2023 - 8. mars 2024 | Kontreadmiral Hans Huygens | Belgia |
| 8. mars 2024 - sittende | Kontreadmiral Gilles Colmant | Belgia |

### EMASoHs diplomatiske spor

EMASoHs diplomatiske spor ledes av en sivil representant for et av landene som deltar i EMASoH («Senior Civil Representative», forkortet SCR), per august 2022 av den danske ambassadøren Jakob Brix Tange. SCR er oppnevnt av den såkalte «Political Contact Group» (PCG) og har tett kontakt med EMASoH-partnernes hjemlige myndigheter. Det diplomatiske sporet har som formål å identifisere muligheter for å de-eskalere spenninger samt å bidra til økt trygghet i det maritime området basert på bred regional dialog om maritim sikkerhet.

**Sivil ledelse for EMASoH**| Dato | Ambassadør | Land |
| --- | --- | --- |
| 17. februar 2020–16. august 2020 | Jeanette Seppen | Nederland |
| 17. august 2020–31. august 2021 | Julie Elisabeth Pruzan-Jørgensen | Danmark |
| 1. september 2021–sittende | Jakob Brix Tange | Danmark |

Referanser
----------

1. ↑  «Her er de norske soldatene». *Forsvaret*. Besøkt 6. februar 2023.
2. ↑  «European Maritime Awareness in the SoH (EMASOH): political statement by the governments of Belgium, Denmark, France, Germany, Greece, Italy, the Netherlands, and Portugal (20 Jan. 20)» **(engelsk)**. Ministère de l'Europe et des Affaires étrangères (France Diplomacy – Ministry for Europe and Foreign Affairs). Besøkt 27. september 2022.
3. ↑  «The Strait of Hormuz is the world's most important oil transit chokepoint – Today in Energy – U.S. Energy Information Administration (EIA)». *web.archive.org*. 11. september 2018. Archived from the original on 11. september 2018. Besøkt 27. september 2022. CS1-vedlikehold: Uheldig URL (link)
4. ↑  «The Strait of Hormuz is the world's most important oil transit chokepoint». *www.eia.gov* **(engelsk)**. Besøkt 27. september 2022.
5. ↑  CNN, By Eliza Mackintosh, Helen Regan and Vasco Cotovio (13. juni 2019). «Gulf of Oman tankers attacked: Live updates». *CNN* **(engelsk)**. Besøkt 27. september 2022.
6. ↑  «UAE says 4 ships targeted by 'sabotage' off its east coast». *AP NEWS* **(engelsk)**. 21. april 2021. Besøkt 27. september 2022.
7. ↑  Fox, Barbara Starr,Ryan Browne,Kara (19. juli 2019). «Iran announces capture of British-flagged oil tanker; US officials say two ships seized». *CNN* **(engelsk)**. Besøkt 27. september 2022.
8. ↑  étrangères, Ministère de l'Europe et des Affaires. «European Maritime Awareness in the SoH (EMASOH): political statement by the governments of Belgium, Denmark, France, Germany, Greece, Italy, the Netherlands, and Portugal (20 Jan. 20)». *France Diplomacy – Ministry for Europe and Foreign Affairs* **(engelsk)**. Arkivert fra originalen 22. september 2022. Besøkt 27. september 2022.
9. ↑  «Aktivitet». *Forsvaret*. Arkivert fra originalen 22. september 2022. Besøkt 27. september 2022.
10. ↑  Defensie, Ministerie van (28. januar 2020). «Nederlandse bijdrage missie Straat van Hormuz – Missie in Straat van Hormuz – Defensie.nl». *www.defensie.nl* **(nederlandsk)**. Besøkt 27. september 2022.

Eksterne lenker
---------------

* (en) European Maritime Awareness in The Strait of Hormuz på Twitter Rediger på Wikidata

* (en) European Maritime Awareness in The Strait of Hormuz på Instagram Rediger på Wikidata

* (en) European Maritime Awareness in The Strait of Hormuz på LinkedIn Rediger på Wikidata